રાણક પરણે તો જ પોતે ખેંગાર સાથેનું વેર વાળ્યું ગણાય એવું માનતાં મોહાંધ સિદ્ધરાજે રાણકનું અપહરણ કર્યું. રાણકને મનાવવા તમામ કોશિષો કરી, પરંતુ રાણકે જરાય મચક ન આપી. સિદ્ધરાજ તેને પરાણે પાટણ લઈ જતો હતો ત્યારે રસ્તામાં વઢવાણ નજીક ભોગાવોના કાંઠે રાણકે સતીત્વના જોરે સ્વયંભૂ આગ પ્રકટાવીને શરીરને સ્વાહા કર્યું એવી વાયકા છે. સિદ્ધરાજની રાજશક્તિને પણ તાબે થયા વગર રાણકે છેવટ સુધી પોતાનું ગૌરવ સાચવી જાણ્યું એ માટે સદીઓથી અને સદીઓ પછી પણ તે નારીગૌરવનું પ્રતિક ગણાશે.